Fundación Amadeu Antonio

A **Fundación Amadeu Antonio**, en alemán **Amadeu Antonio Stiftung** (**AAS**) é unha fundación (*Stiftung*) alemá sen ánimo de lucro de dereito civil con sede en Heidelberg e oficina en Berlín. Foi fundada en 1998 por iniciativa de Anetta Kahane e leva o nome de Amadeu Antonio Kiowa, unha das primeiras vítimas da violencia de extrema dereita en Alemaña desde a reunificación en 1990.

A fundación quere fortalecer a sociedade civil en Alemaña contra o antisemitismo, o racismo e o extremismo de dereitas. Para iso, apoia financeiramente máis de 1000 iniciativas e proxectos locais de cultura xuvenil, escolas, protección das vítimas, iniciativas para os refuxiados ou proxectos de democracia, a través da educación, as relacións públicas e as redes comunitarias. Tamén apoia ofertas de axuda para aqueles que abandonaron a escena neonazi. Máis recentemente, co apoio do Ministerio Federal de Asuntos da Familia, a fundación tamén creou unha oficina de denuncia en temas feministas.

## Estrutura 
O doador (*Stifter*) é Karl Konrad von der Groeben. O patrón é Wolfgang Thierse, expresidente do Bundestag alemán.
A Fundación Amadeu Antonio actualmente (2022) conta con 120 empregados a tempo completo. Desde a súa creación, foi apoiado, asesorado e promovido pola Fundación Freudenberg. Colaborou co Ministerio Federal de Asuntos da Familia, Terceira Idade, Muller e Xuventude en campañas contra o neonazismo e colabora con numerosas organizacións social alemás e internacionais en esforzos contra o racismo, incluíndo entidades educativas, de memoria histórica e de diversidade dos medios (representación de diversas voces e perspectivas nos medios de comunicación).
### Financiamento 
A Fundación é financiada polo programa federal "Demokratie leben!" ("Vivir a Democracia") do Ministerio Federal Alemán para a Familia, Maiores, Mulleres e Xuventude, ademais de recibir doazóns, incluíndo chamadas da revista *Stern* que anima aos seus lectores a contribuír financieiramente. No ano 2018, a fundación tivo ingresos de 4,33 millóns de euros, dos cales 2,77 millóns eran subvencións estatais e 1,52 millóns proviñan de doazóns; gastou 3,68 millóns en cumprir co seu obxectivo fundacional, e principalmente en gastos de persoal (2,14 millóns euros) e outros custos operacionais.

En 2016, a fundación apoiara máis de 1.000 iniciativas para a protección e apoio das vítimas e para aqueles que abandonaran a escena neonazi, e proxectos locais na 'cultura xuvenil democrática', escolas, redes comunitarias etc.
## Proxectos 
### Contra o racismo e antisemitismo 
Dende 2003, a fundación desenvolve e proba conceptos contra as formas actuais de antisemitismo, que presenta nunha páxina web. Dende entón, organiza *semanas de acción contra o antisemitismo* cada ano arredor do aniversario dos *Novemberpogrome* en toda Alemaña, en colaboración con numerosas iniciativas da sociedade civil.  

Desde xaneiro de 2015, a fundación é patrocinadora e socia do Centro de Investigación e Información sobre o Antisemitismo de Berlín e cofundou o *Netzwerk zur Erforschung und Bekkämpfung des Antisemitismus.*

O proxecto *ju:* an (centro de prácticas para o traballo xuvenil crítico co antisemitismo e o racismo) ofrece aos educadores e especialistas en traballo aberto xuvenil asesoramento, adestramento e formación continua sobre o manexo pedagóxico do antisemitismo e o racismo.

### Contra o extremismo de dereitas 
En resposta ao aumento dos ataques contra os inmigrantes, a revista *Stern* comezou a facer campaña de '''coraxe contra a violencia da dereita'* no ano 2000, cunha serie de concertos de rock. *Stern* pediu doazóns á Fundación Amadeu Antonio, o que lles permitiulles cofundar o proxecto *Exit-Deutschsland.* En abril de 2003, da cooperación entre a fundación e a revista *Stern* xurdiu o portal de Internet *mu-gegen-rechte-gewalt.de* (premio de medios alternativos en 2007) que ofrece ampla información sobre o extremismo de dereitas  

Desde 2005, a fundación apoia os concertos da campaña " Laut gegen Nazis" e publicou un audiolibro sobre iso. Despois de que en 2011 se coñecese a serie de asasinatos do grupo terrorista de extrema dereita National Socialist Underground (NSU), a fundación organizou en decembro un concerto "Rock gegen Rechts" en Jena xunto con Udo Lindenberg, Peter Maffay e outros músicos.

A fundación tamén publica estatísticas, que son constantemente comprobadas e actualizadas, sobre as vítimas por violencia de extrema dereita no sitio *Mut gegen rechte Gewalt*.

### Xénero 
*O xénero e o extremismo de dereita* son unha das principais áreas de atención da fundación.  O departamento homónimo (*Gender und Rechtsextremismus)* estuda o papel crecente das mulleres en contextos neonazis e desenvolve estratexias de apoio para educadores que traballan con nenos e pais influenciados por ideoloxías neonazis. O obxectivo tamén inclúe a educación cidadá.

### Proxectos rexionais 
miniatura| Logo da campaña (*Kein Ort für Neonazis* = Ningún lugar para os neonazis).
O proxecto *Non hai lugar para os neonazis* formouse en 2009. Tenta dar a coñecer os problemas dos partidos de ultradereita nos parlamentos estatais e nos consellos de distrito para crear redes sociais, axudar aos proxectos cidadáns locais, educar sobre a propaganda da extrema dereita e mobilizarse contra as marchas e eventos neonazis. En 2008, a fundación traballou por primeira vez coa *Brandenburg Action Alliance* no distrito de Barnim, en 2009 en Turinxia e en 2010/2011 en Mecklemburgo-Antepomerania.

O proxecto *Region in Aktion* promove o compromiso da xente e a cooperación entre a administración e a sociedade civil, especialmente en Brandeburgo e Antepomerania.

*Lola für Lulu* é un proxecto a longo prazo da fundación no distrito de Ludwigslust (Mecklemburgo-Pomerania Occidental). Preténdese sensibilizar ás mulleres e nenas que viven alí sobre o extremismo de dereitas e os modelos a seguir, capacitarlles para opoñerse a eles e activar unha cultura democrática equitativa de xénero. Isto inclúe obradoiros, asesoramento e apoio a proxectos locais.

De 2001 a 2006, puxo en marcha o proxecto CIVITAS, aprobado pola Cámara de Representantes de Berlín, centrado na loita contra o extremismo de dereitas nos novos estados federais. En 2002, a fundación fixo posible que a "Rede para a Cultura Democrática" (NDK) en Saxonia comprase unha vivenda que abriu en 2006 convertida en centro democrático contra as tendencias extremistas. Nese mesmo ano, organizou unha xira con músicos afro-alemáns dos Brothers Keepers por lugares dominados por extremistas da dereita para falar do racismo cotián e da violencia da dereita nas escolas. En 2003, a fundación apoiou e establecemento da fundación comunitaria Barnim-Uckermark en Brandeburgo.

Dende 2015, Stephan J. Kramer, membro do consello da fundación AAS, dirixe a Oficina para a Protección da Constitución en Thüringen. A súa nomeación, destinada a reforzar o control democrático da axencia, foi criticada por varias organizacións que a viron como unha colaboración coa AAS, algo que a fundación negou. Ademais, en 2016, a AAS recibiu a responsabilidade de liderar un novo instituto de investigación sobre democracia e sociedade civil, a pesar das críticas de partidos de ultradereita como a AfD e preocupacións de que poida substituír a Oficina para a Protección da Constitución. O director subliñou que o traballo é empírico, que ninguén será observado e que se investigará o ultradereitismo, a misantropía, o extremismo islámico, a homofobia e o sexismo.

### Internet 
De 2006 a 2010, a fundación publicou sitios en cooperación coa Axencia Federal de Educación Cívica. Dende 2009, a fundación AAS xunto co semanario *Die Zeit* opera o portal *Belltower.News* en 2017, que serve como unha base de datos sobre actividades neonazis e ofrece consello para tratar co ultradereitismo. Ademais, a fundación lanzou varias iniciativas como a "Semana de Acción Redes Sociais contra os Nazis" e o proxecto educativo no-nazi.net en 2011, destinados a combater a propagación do discurso de odio. En 2012 fundou o portal *Fussball-gegen-Nazis.de* para combater varias formas de discriminación no fútbol.

### Protección e apoio a vítimas 
O *Opferfonds Cura* foi creado a raíz da *Aktion Cura*, iniciada en 1993 tras o atentado mortal de Mölln, Schleswig-Holstein, para recadar fondos para as vítimas de violencia de extrema dereita. En 2004, a fundación asumiu a súa xestión. O fondo documenta máis vítimas de violencia de dereitas que o goberno federal, incluíndo non só estranxeiros, senón tamén persoas con discapacidades, sen teito e socialmente marxinadas.

En 2015, a fundación lanzou "Schutzschild", unha iniciativa para protexer a refuxiados en rexións rurais do leste de Alemaña de acoso e violencia. O obxectivo é fortalecer as organizacións de refuxiados e promover a súa integración na sociedade civil. Xunto con *Pro Asyl,* está a crear unha crónica anual de incidentes contra refuxiados en Alemaña.

### Feminismo 
Dende febreiro de 2023, AAS xestiona o proxecto *Meldestelle Antifeminismus* para recoller casos de ataques e incidentes antifeministas. O proxecto, financiado con 133.000 euros polo Ministerio Federal de Familia, permite que as persoas informen sobre discriminación de xénero e ataques físicos. O Ministerio indicou que o portal advirte contra a divulgación de datos persoais, minimizando así o risco de abuso. 

Judith Rahner e a exministra Kristina Schröder, que criticou o portal, debateron sobre a linguaxe non sexista en medios públicos. Rahner sinalou que estaban investigando os críticos desta práctica, argumentando que poden ter axendas ocultas. Matthias Heine criticou esta postura como conspiratoria.
## Premios 
* En setembro de 2015, o parlamento estatal de Baden-Württemberg e a comunidade relixiosa xudía de Württemberg concederon á fundación a medalla Joseph Ben Issachar Süßkind Oppenheimer.  
* En novembro de 2015, a fundación recibiu o Premio da Paz Lothar Kreyssig polo seu compromiso coa migración, a inmigración e unha exitosa cultura de acollida. 
* En decembro de 2016 o Bul le Mérite da Asociación de Investigadores Criminais Alemáns.
* Desde 2007, a fundación concede o premio Sächsischen Förderpreis für Demokratie xunto coa *Fundación Cultural Dresden* do Dresdner Bank, a Fundación Frauenkirche Dresden e a *Fundación Freudenberg.*

* En decembro de 2015, a Fundación concedeu por primeira vez o *Premio Amadeu Antonio*. Os gañadores foron *Antilopen Gang*, *Bühne für Menschenrechte* e o *Zentrum für Politische Schönheit*. En 2017, o premio foi para a asociación de Colonia *Lückenlos* polo seu proxecto artístico "*Tribunal NSU-Komplex auflösen*" en escenas do crime do grupo terrorista National-Socialistischer Untergrund.

## Ataques e denuncias contra a fundación 
En 2016, o Ministerio de Xustiza convidou á AAS a un grupo de traballo que prestou apoio asesor a *Initiative für Zivilcourage online*. Desde entón, ultradereitistas atacaron cada vez máis á fundación e a algúns dos seus empregados con difamación, discursos de odio, ameazas e chamadas á violencia. Os puntos comúns de ataque son o traballo anterior da fundadora da fundación Anetta Kahane como IM (traballador informal) na Stasi, as súas orixes xudías e un folleto da fundación sobre a loita contra as publicacións de odio contra os refuxiados. Segundo Kahane, os ataques continuaron aumentando como resultado deste folleto.

A web racista *Anonymous.Kollektiv* pediu un ataque DoS no sitio web da fundación. A revista de extrema dereita *Compact* difundiu afirmacións falsas difamatorias. Caricaturas antisemitas representando a Kahane circularon por redes sociais. En abril de 2016, *Identitarians* bloquearon fechadura da oficina da AAS en Berlín e difamaron a empregados como *espías dun estado de vixilancia*. 

Redes de dereitas difundiron imaxes do equipo da AAS para localizar e ameazar os seus membros. Acusaron á fundación de exercer censura por encargo do Ministerio de Xustiza, algo que a fundación nega, afirmando que só ofrece asesoramento e non ten poder para eliminar contido en liña. A fundación tomou medidas legais contra difamacións e inxurias. Un tribunal prohibiu á revista *Compact* facer afirmacións falsas sobre Kahane. Rainer Meyer acusou á AFF de clasificar a CDU na Nova Dereita no sitio da fundación, *Neue-rechte-net.* A fundación deixou claro que só se mencionara a antiga afiliación ao partido de persoas da *Nouvelle Droite* como Martin Hohmann. O sitio foi posteriormente desconectado. Peter Tauber (CDU) pediu á fundación que non mencione a CDU en *Neue-rechte-Net*.  Representantes da Junge Union e outros políticos, incluíndo membros do CDU de Leipzig, e do AfD, pediron que se retirasen todos os subsidios estatais á fundación, acusándoa de ser unha "plataforma para radicais de esquerda". Algúns tamén instaron a revisar a súa relación coa fundación debido ao pasado da líder Kahane na RDA. Malia estas solicitudes, o Ministerio do Interior (BMI) non viu motivo para retirar o seu financiamento debido ao seu status recoñecido como organización sen fins de lucro.

Samuel Salzborn, un científico social, describiu os ataques contra a AAS como unha campaña coordinada de forma non oficial, criticando especialmente a R. Meyer por dar credibilidade a rumores da ultradereita.

Na investigación de terrorismo contra soldados da *Bundeswehr* en 2017, atopouse unha lista de nomes e información detallada sobre a AAS na casa do oficial Franco A., o que levou a sospeitas de que esas persoas e lugares eran obxectivos para ataques. A acusación formal contra el por preparar un acto de violencia que pon en perigo o Estado foi aprobada en novembro de 2019.En setembro de 2018, a fundación publicou un folleto cofinanciado polo Ministerio de Familia sobre como as garderías estatais debían manexar casos en que os pais mostran actitudes racistas. A publicación foi criticada por blogs, medios e políticos de dereita, que aseguraron que alentaba a espiar aos pais e controlar as súas opinións. Estas críticas foron rexeitadas pola fundación e outros analistas. Os autores do folleto recibiron numerosas mensaxes de odio e ameazas con relevancia penal após a súa publicación.
### Feira do libro de Frankfurt 
Na Feira do Libro de Frankfurt de 2017, a AAS foi colocada ao lado do editor neodereitista Antaios, que usou o seu *stand* para promover figuras extremistas. A fundación rexeitou un debate solicitado por Antaios, afirmando que os dereitos humanos, a liberdade de relixión e de expresión non son negociablese e criticou a organización por non estar preparada para lidar co extremismo de dereita, xa que "a feira non debe ser un lugar para racistas e axitadores".

## Publicacións da AAS 
A Fundación edita dípticos, folletos, análises, monografías e antoloxías.

* Dostluk Sineması (Hrsg.): *Von Mauerfall bis Nagelbombe – Der NSU-Anschlag auf die Kölner Keupstraße im Kontext der Pogrome und Anschläge der neunziger Jahre*, Amadeu Antonio Stiftung, Berlin 2014, ISBN 978-3-940878-16-8.
* Simone Rafael: *Region in Aktion – Wie im ländlichen Raum demokratische Kultur gestaltet werden kann*, Amadeu Antonio Stiftung, Berlin 2013, ISBN 978-3-940878-15-1.
* Marion Kraske: *Staatsversagen – Wie Engagierte gegen Rechtsextremismus im Stich gelassen werden.* *Ein Report aus Westdeutschland*, Amadeu Antonio Stiftung, Berlin 2013, ISBN 978-3-940878-14-4.
* Alice Lanzke (Hrsg.): *Liken.* *Teilen. Hetzen. Neonazi-Kampagnen in Sozialen Netzwerken*, Amadeu Antonio Stiftung, Berlin 2012, ISBN 978-3-940878-13-7.
* Anetta Kahane (Hrsg.): *Geteilte Erinnerung?* *Zum Umgang mit Nationalsozialismus in Ost und West*, Amadeu Antonio Stiftung, Berlin 2011, ISBN 978-3-940878-10-6.
* Peter-Georg Albrecht: *Von früher lernen heißt…?* *Zivilgesellschaftliches Engagement älterer Menschen gegen Rechtsextremismus*, Amadeu Antonio Stiftung, Berlin 2011, ISBN 978-3-940878-05-2.
* Susanna Harms (Hrsg.): *Living Equality – Gleichwertigkeit leben, Interventionen gegen gruppenbezogene Menschenfeindlichkeit*, Amadeu Antonio Stiftung, Berlin 2009, ISBN 978-3-940878-04-5.
* Claudia Dantschke (Hrsg.): *„Die Juden sind schuld“ – Antisemitismus in der Einwanderungsgesellschaft am Beispiel muslimisch sozialisierter Milieus*, Amadeu Antonio Stiftung, Berlin 2009, ISBN 978-3-940878-03-8.
* Bianca Richter: *Rechter Alltag – Ein Bericht über die „deutschen Zustände“ in Reinhardtsdorf-Schöna und Kleingießhübel*, Berlin 2008.
* Albert Scherr, Barbara Schäuble: *„Ich habe nichts gegen Juden, aber…“ – Ausgangsbedingungen und Perspektiven gesellschaftspolitischer Bildungsarbeit gegen Antisemitismus*, Amadeu Antonio Stiftung, Berlin 2007.
* Amadeu Antonio Stiftung (Hrsg.): *Fundraising für demokratische Kultur – Mittelbeschaffung für zivilgesellschaftliche Initiativen*, Amadeu Antonio Stiftung, Berlin o.&nbsp;J.

## Notas 
## Véxase tamén 
### Outros artigos 
* Activismo
* Dereitos Humanos
* *Hate speech* (Discurso de odio)
* Liberdade de expresión
* Nazismo
* Neonazismo
* Racialización
* Racismo 
** Educación antirracista
* Ultradereita 
* Xenofobia

### Bibliografía 
* Timo Reinfrank, Jan Riebe: *Praxisprojekte der Amadeu Antonio Stiftung gegen Gruppenbezogene Menschenfeindlichkeit.* In: Kemal Bozay, Dierk Borstel (Hrsg.): *Ungleichwertigkeitsideologien in der Einwanderungsgesellschaft: Ursachen, Hintergründe und Ideen für die pädagogische und politische Praxis.'' Verlag für Sozialwissenschaften, Wiesbaden 2016, ISBN 978-3-658-14245-2, S. 351 ff.